## Rješenje Agencije za zaštitu tržišnog natjecanja klasa: UP/I 430-01/208-02/02 od 26. veljače 2008.

### NN 44/2008 (16.4.2008.), Rješenje Agencije za zaštitu tržišnog natjecanja klasa: UP/I 430-01/208-02/02 od 26. veljače 2008.

# AGENCIJA ZA ZAŠTITU TRŽIŠNOG NATJECANJA

**1522**

Agencija za zaštitu tržišnog natjecanja na temelju članka 13. stavka 1. Zakona o
državnim potporama (»Narodne novine«, broj 140/05), u upravnom postupku
odobrenja državnih potpora sadržanih u prijedlogu Godišnjeg plana za poticanje
zapošljavanja za 2008., pokrenutom na zahtjev Ministarstva gospodarstva, rada i
poduzetništva Republike Hrvatske, sa sjedištem u Zagrebu, Ulica grada Vukovara
78, na temelju odluke donesene na 100. sjednici Vijeća za zaštitu tržišnog
natjecanja, održanoj 26. veljače 2008., donosi sljedeće

## RJEŠENJE

I. Odobravaju se državne potpore za zapošljavanje sadržane u prijedlogu
Godišnjeg plana za poticanje zapošljavanja za 2008., navedene u Smjernici 1.
Mjerama 2., 3. i 4., Smjernici 2. Mjeri 11. i Smjernici 7. Mjerama 1. i 2., te
državne potpore za usavršavanje navedene u Smjernici 3. Mjeri 1. jer su iste
sukladne s odredbama Zakona o državnim potporama.
II. Utvrđuje se da je na državne potpore za male i srednje poduzetnike sadržane
u prijedlogu Godišnjeg plana za poticanje zapošljavanja za 2008., navedene u
Smjernici 2. Mjerama 2. i 3. Agencija donijela mišljenje 16. prosinca 2005., dok
je na državnu potporu za male i srednje poduzetnike navedene u Smjernici 2.
Mjeri 7. donijela mišljenje 9. svibnja 2006.
III. Utvrđuje se da državne potpore sadržane u prijedlogu Godišnjeg plana za
poticanje zapošljavanja za 2008., navedene u Smjernici 2. Mjerama 4., 6. i 10. i
Smjernici 10. Mjeri 1. predstavljaju državne potpore male vrijednosti za koje
nije potrebno odobrenje Agencije.
IV. Utvrđuje se da u Smjernici 1. Mjere 1., 5., 6. i 7., Smjernici 2. Mjere 1.,
5., 8. i 9., Smjernici 3. Mjera 2., Smjernici 4. Mjere 1., 2., 3., 4., 5., 6.,
7., 8., 9., 10., 11., 12., 13., 14., 15., 16., 17. i 18., Smjernici 7. Mjere 3.,
4. i 5., Smjernici 9. Mjera 1., te Smjernici 10. Mjere 2., 3. i 4. ne sadrže
državne potpore.
V. Ovo rješenje bit će objavljeno u »Narodnim novinama«.

```
Obrazloženje
```

1. ZAHTJEV ZA DONOŠENJE ODOBRENJA

Agencija za zaštitu tržišnog natjecanja (dalje: Agencija) zaprimila je 1.
veljače 2008., od Ministarstva gospodarstva, rada i poduzetništva Republike
Hrvatske sa sjedištem u Zagrebu, Ulica Grada Vukovara 78 (dalje: Ministarstvo),
prijedlog Godišnjeg plana za poticanje zapošljavanja za 2008. s osnovnim
elementima programa državne potpore (dalje: Prijedlog Godišnjeg plana) zajedno s
detaljno obrazloženim Smjernicama koje predstavljaju njegov sastavni dio, te
Obrazac prijave državne potpore za Prijedlog Godišnjeg plana (dalje: Obrazac
prijave).
Obrazac prijave podnesen je sukladno članku 80. Uredbe o državnim potporama
(»Narodne novine« broj 121/03; dalje Uredba), te članku 2. stavku 2. Pravilnika
o obliku i sadržaju, te načinu prikupljanja podataka i vođenja evidencija
državnih potpora (»Narodne novine«, broj 11/05). Uredba se primjenjuje sukladno
članku 10. Uredbe o državnim potporama (»Narodne novine« broj 50/06).
Iz Prijedloga Godišnjeg plana razvidno je da isti sadrži elemente državne
potpore i kao takav predstavlja program državne potpore iz članka 3. stavka 2.
Zakona o državnim potporama (»Narodne novine«, broj 140/05; dalje: ZDP),
temeljem kojeg se bez potrebe za dodatnim provedbenim mjerama dodjeljuju
pojedinačne državne potpore.
Konačni Prijedlog Godišnjeg plana Ministarstvo je dostavilo putem e-maila dana
15. veljače 2008.
Prijedlog Godišnjeg plana Ministarstvo je dostavilo Agenciji na odobrenje
sukladno članku 11. stavku 1. ZDP-a, jer će isti biti usvojen od strane Vlade
Republike Hrvatske.

2. OPIS PRIJEDLOGA GODIŠNJEG PLANA

*2.1. Davatelji sredstava predviđenih Prijedlogom Godišnjeg plana:*Ministarstvo gospodarstva, rada i poduzetništva,
Ministarstvo obitelji, branitelja i međugeneracijske solidarnosti,
Ministarstvo mora, prometa i infrastrukture,
Ministarstvo turizma,
Ministarstvo zdravstva i socijalne skrbi,
Ministarstvo znanosti, obrazovanja i športa,
Hrvatski zavod za zapošljavanje (dalje: HZZ) te
Fond za profesionalnu rehabilitaciju i zapošljavanje osoba s invaliditetom.
*2.2. Naziv programa:*Godišnji plan za poticanje zapošljavanja u 2008.
*2.3. Kategorija:*Horizontalne potpore za zapošljavanje i usavršavanje namijenjene svim
poduzetnicima.
*2.4. Mjere predviđene Prijedlogom Godišnjeg plana:
2.4.1. Smjernica 1. Aktivne i preventivne mjere za nezaposlene i neaktivne*Mjera 1. Preventivni rad sa svim nezaposlenim osobama evidentiranim pri HZZ-u.
Cilj ove mjere je podizanje kvalitete usluge i efikasnosti HZZ-a, te povećanje
zaposlenosti pojedinih skupina s naglaskom na socijalnu uključenost,
cjeloživotno obrazovanje i fleksibilnost radne snage. Ciljana skupina ove Mjere
su sve nezaposlene osobe iz evidencije HZZ-a. Mjera ne sadrži državnu potporu u
smislu odredbi ZDP-a.
Pravni temelj: Zakon o posredovanju pri zapošljavanju i pravima za vrijeme
nezaposlenosti (»Narodne novine«, broj 32/02, 86/02, 114/03 i 151/03), te
Nacionalni akcijski plan zapošljavanja za razdoblje 2005. do 2008. usvojen
Zaključkom Vlade RH od 2. prosinca 2004.g., klasa: 100-01/04-02/04, urbroj:
5030108-04-1.
Mjera 2. Sufinanciranje zapošljavanja mladih osoba do 25 godina starosti bez
zanimanja i radnog iskustva, te brže zapošljavanje mladih nezaposlenih osoba do
29 godina bez radnog iskustva koji imaju stečena zvanja kroz srednjoškolsko i
visokoškolsko obrazovanje, a koji u ukupnoj nezaposlenosti imaju udio od 13,1
posto. Nositelj ove aktivnosti je HZZ u suradnji s Ministarstvom.
Pravni temelj: Zakon o posredovanju pri zapošljavanju i pravima za vrijeme
nezaposlenosti, te Nacionalni akcijski plan zapošljavanja za razdoblje od 2005.
do 2008.
Mjera 3. Sufinanciranje zapošljavanja dugotrajno nezaposlenih osoba što obuhvaća
sve nezaposlene osobe bez obzira na starosnu dob i radno iskustvo, te koje su
najmanje 12 mjeseci u proteklih 16 mjeseci ili tijekom 6 mjeseci od proteklih 8
mjeseci, ako su mlađe od 25 godina, prijavljene u evidenciji nezaposlenih.
Nositelj ove aktivnosti je HZZ u suradnji s Ministarstvom.
Pravni temelj: Zakon o posredovanju pri zapošljavanju i pravima za vrijeme
nezaposlenosti, te Nacionalni akcijski plan zapošljavanja za razdoblje od 2005.
do 2008.
Mjera 4. Sufinanciranje starijih osoba odnosno ženskih osoba iznad 45 godina
starosti i muških osoba iznad 50 godina starosti koji su u evidenciji
nezaposlenih duže od 6 mjeseci, osobe koje su posao izgubile kao tehnološki
višak ili se nalaze u otkaznom roku. Nositelj ove aktivnosti je HZZ u suradnji s
Ministarstvom.
Pravni temelj: Zakon o posredovanju pri zapošljavanju i pravima za vrijeme
nezaposlenosti, te Nacionalni akcijski plan zapošljavanja za razdoblje od 2005.
do 2008.
Mjera 5. Osiguravanje plaćenog pripravničkog staža za zdravstvene radnike više
stručne spreme i visoke stručne spreme u trajanju od 12 mjeseci u okviru javnih
zdravstvenih ustanova koje se financiraju iz Državnog proračuna Republike
Hrvatske (dalje: Državni proračun). Nositelj mjere je Ministarstvo zdravstva i
socijalne skrbi. Mjera ne sadrži državnu potporu u smislu odredbi ZDP-a.
Pravni temelj: Zakon o zdravstvenoj zaštiti (»Narodne novine«, broj 121/03,
44/05 i 48/05).
Mjera 6. Izrada financijskog plana za osiguranje sredstava za plaće srednje i
visoke stručne spreme, te visoko kvalificiranih radnika u ustanovama socijalne
skrbi. Nositelj ove Mjere je Ministarstvo zdravstva i socijalne skrbi. Korisnici
sredstava su zdravstveni radnici. Mjera ne sadrži državnu potporu u smislu
odredbi ZDP-a.
Pravni temelj: Zakon o socijalnoj skrbi (»Narodne novine«, broj 73/97, 27/01,
59/01, 82/01, 103/03 i 44/06).
Mjera 7. Osiguravanje pripravničkog staža za zdravstvene radnike srednje stručne
spreme kroz provedbu Pravilnika o mjerilima za primanje zdravstvenih radnika na
pripravnički staž za što sredstva osiguravaju zdravstvene ustanove i trgovačka
društva koja obavljaju zdravstvenu djelatnost u okviru redovnog poslovanja.
Mjeru financiraju zdravstvene ustanove iz svog budžeta. Mjera ne sadrži državnu
potporu u smislu odredbi ZDP-a.
Pravni temelj: Zakon o zdravstvenoj zaštiti.
*2.4.2. Smjernica 2.* Otvaranje novih radnih mjesta i razvoj poduzetništva
Mjera 1. Brže i jeftinije registriranje obrta. Cilj ove Mjere je skraćenje roka
otvaranja obrta, te omogućavanje otvaranja obrta putem Interneta. Ciljana
skupina su fizičke osobe. Riječ je o provedbi programa Ministarstva – Uprave za
obrt. Mjera ne sadrži državnu potporu u smislu odredbi ZDP-a.
Ova Mjera je dio Operativnog plana poticanja malog i srednjeg poduzetništva o
kojem je Agencija obaviještena.
Mjera 2. Poticaj za uspjeh – program kreditiranja malog i srednjeg poduzetništva
u turizmu usmjeren izgradnji novih ili adaptaciji postojećih turističkih
kapaciteta u kojem se pod povoljnim uvjetima kreditiraju opravdani troškovi
početnih ulaganja do 15 posto malim poduzetnicima, odnosno 7,5 posto srednjim
poduzetnicima uz mogućnost dodatnog sufinanciranja do 50 posto opravdanih
troškova za savjetodavne usluge vanjskih savjetnika. Nositelj Mjere je
Ministarstvo turizma.
Pravni temelj: Zakon o turističkoj djelatnosti (»Narodne novine«, broj 8/96,
19/96 i 76/98), Pravilnik o vrstama i kategorijama plovnih objekata nautičkog
turizma (»Narodne novine«, broj 11/97, 105/98, 38/99, 56/00 i 116/00).
Mjera 3. Razvoj turizma u malom gospodarstvu – program kreditiranja drugih
djelatnosti turističke ponude razvojem malog gospodarstva subvencioniranjem
kreditne kamate u iznosu od 2 posto koji se može dodijeliti za opravdane
troškove početnih ulaganja s tim da ukupni iznos subvencioniranih troškova ne
može prijeći 15 posto opravdanih troškova malim poduzetnicima, odnosno 7,5 posto
srednjim poduzetnicima. Nositelj Mjere je Ministarstvo turizma.
Pravni temelj: Zakon o turističkoj djelatnosti.
Mjere 2. i 3. sadržane su u programu »Poticaj za uspjeh« na koji je Agencija
donijela Mišljenje 16. prosinca 2005., klasa: 430-01/2005-04/36, urbroj:
580-03-05-54-02.
Mjera 4. Poticanje izgradnje malih brodova – plovećih hotela kroz
subvencioniranje kreditne kamate za privatne brodograditelje predstavlja državnu
potporu s tim da ukupni iznos subvencioniranih troškova ne može prijeći iznos od
750.000.00 kuna za razdoblje od tri godine po pojedinom korisniku. O
dodijeljenim potporama davatelj je dužan voditi registar i izvijestiti Agenciju
u roku od 15 dana po dodjeljivanju potpore. Nositelj Mjere je Ministarstvo
turizma.
Pravni temelj: Zakon o turističkoj djelatnosti i Pravilnik o vrstama i
kategorijama plovnih objekata nautičkog turizma.
Mjera 5. Poticanje povećanja konkurentnosti turističkog tržišta kroz dodjelu
bespovratnih sredstava udrugama koje provode edukaciju ruralnog stanovništva
koje imaju registriranu djelatnost, te potencijalnim vlasnicima imanja koji žele
registrirati djelatnost. Mjera ne sadrži državnu potporu u smislu odredbi ZDP-a.
Pravni temelj: Zakon o turističkoj djelatnosti i Zakon o poticanju malog
gospodarstva (»Narodne novine«, broj 29/02).
Mjera 6. Državne potpore koje se temeljem javnog poziva jednokratno isplaćuju
otočnim poslodavcima, a koja po pojedinom korisniku ne prelazi ukupan iznos od
750.000,00 u razdoblju od tri godine, usmjerene su na poticanje gospodarskog
razvoja otoka kao područja s visokim stopama nezaposlenosti. O dodijeljenim
potporama davatelj je dužan voditi registar i izvijestiti Agenciju u roku od 15
dana po dodjeljivanju potpora male vrijednosti. Nositelj Mjere je Ministarstvo
mora, prometa i infrastrukture.
Pravni temelj: Zakon o otocima (»Narodne novine«, broj 34/99, 32/02 i 93/06) i
Uredba o uvjetima, kriterijima, visini i načinu ostvarivanja prava dodjele
državne potpore male vrijednosti otočnim poslodavcima za očuvanje radnih mjesta
(»Narodne novine«, broj 77/06).
Mjera 7. Kreditiranje malog i srednjeg poduzetništva kroz subvencioniranje
kamatne stope od 2 posto za poduzetničke kredite realizirane u prethodnom
razdoblju nezaposlenih hrvatskih branitelja i djece, poginulih, zatočenih i
nestalih hrvatskih branitelja s tim da ukupni iznos subvencioniranih troškova ne
može prijeći 15 posto opravdanih troškova malim poduzetnicima, odnosno 7,5 posto
srednjim poduzetnicima. Nositelj Mjere je Ministarstvo obitelji, branitelja i
međugeneracijske solidarnosti.
O ovoj aktivnosti Ministarstva obitelji, branitelja i međugeneracijske
solidarnosti Agencija je donijela Mišljenje 9. svibnja 2006., u predmetu koji se
vodi pod poslovnim brojem klasa: 430-01/2004-13/51, urbroj: 580-03-05-43-10.
Pravni temelj: Zakon o pravima hrvatskih branitelja iz Domovinskog rata i
članova njihovih obitelji (»Narodne novine«, broj 174/04 i 92/05).
Mjera 8. Poticanje osnivanja zadruga hrvatskih branitelja – sufinanciranje
troškova osnivanja zadruga nezaposlenih hrvatskih branitelja i djece poginulih,
zatočenih i nestalih hrvatskih branitelja u području poljoprivrede i ribarstva
koje državne potpore nisu predmet ZDP-a i Uredbe. Nositelj Mjere je Ministarstvo
obitelji, branitelja i međugeneracijske solidarnosti. Mjera ne sadrži državnu
potporu u smislu odredbi ZDP-a.
Pravni temelj: Zakon o pravima hrvatskih branitelja iz Domovinskog rata i
članova njihovih obitelji.
Mjera 9. Potpora projektima zadruga hrvatskih branitelja kroz novčanu potporu
uspješnim i profitabilnim zadrugama koje proširuju postojeću djelatnost i
razvijaju nove projekte, a krajnji korisnici su braniteljske zadruge. Nositelj
Mjere je Ministarstvo obitelji, branitelja i međugeneracijske solidarnosti.
Mjera ne sadrži državnu potporu u smislu odredbi ZDP-a.
Pravni temelj: Zakon o pravima hrvatskih branitelja iz Domovinskog rata i
članova njihovih obitelji.
Mjera 10. Samozapošljavanje – poticanje samozapošljavanja obavljanjem
nezaposlenih hrvatskih branitelja i djece poginulih, zatočenih i nestalih
hrvatskih branitelja, informiranjem, edukacijom i pružanjem potpore u
realizaciji i evaluacija, isplatom poticaja od 15.000,00 kuna po korisniku. O
dodijeljenim potporama je Ministarstvo obitelji, branitelja i međugeneracijske
solidarnosti dužno voditi registar i izvijestiti Agenciju u roku od 15 dana po
dodjeljivanju potpore.
Pravni temelj: Zakon o pravima hrvatskih branitelja iz Domovinskog rata i
članova njihovih obitelji.
Ova mjera ocijenjena je Mišljenjem Agencije 9. svibnja 2006. klasa:
430-01/2004-13/51, urbroj: 580-03-05-43-10.
Mjera 11. Potpora za proširenje postojeće djelatnosti koja je namijenjena
poduzetnicima koji namjeravaju proširiti postojeću djelatnost zapošljavanjem
osoba iz ciljne skupine jednokratnim poticajem u iznosu od 45.000,00 kuna za
jednu osobu, 90.000,00 kuna za dvije osobe odnosno 135.000,00 kuna za
zapošljavanje tri osobe. Nositelj Mjere je Ministarstvo obitelji, branitelja i
međugeneracijske solidarnosti.
Pravni temelj: Zakon o pravima hrvatskih branitelja iz Domovinskog rata i
članova njihovih obitelji.
Agencija je, također ovu Mjeru ocijenila Mišljenjem 9. svibnja 2006.
*2.4.3. Smjernica 3.* Poticanje promjena i promicanje prilagodljivosti i
pokretljivosti na tržištu rada
Mjera 1. Sufinanciranje opravdanih troškova obrazovanja za poznatog poslodavca.
Nositelj Mjere je HZZ.
Pravni temelj: Zakon o posredovanju pri zapošljavanju i pravima za vrijeme
nezaposlenosti, te Nacionalni akcijski plan zapošljavanja za razdoblje 2005. do
2008.
Agencija je dala pozitivno mišljenje na Zakon o državnim potporama za
obrazovanje i izobrazbu (»Narodne novine«, broj 109/97 i 134/07), te na
Pravilnik o sadržaju evidencije državne potpore za obrazovanje i izobrazbu
(»Narodne novine«, broj 12/08) koji se, također, smatraju pravnim temeljima ove
Mjere.
Mjera 2. Analiza zastupljenosti fleksibilnih oblika rada (nepuno radno vrijeme,
rad kod kuće i sl.) na način da se horizontalno usklade propisi koji su
ograničavajući u odnosu na fleksibilne oblike rada. Riječ je o redovnim
aktivnostima Ministarstva. Ova Mjera predstavlja normativnu djelatnost
Ministarstva te nije riječ o državnoj potpori u smislu odredbi ZDP-a.
*2.4.4. Smjernica 4.* Promoviranje razvoja ljudskog kapitala i cjeloživotno učenje
Mjera 1. Sufinanciranje opravdanih troškova obrazovnih aktivnosti za nepoznatog
poslodavca na način da se sufinancira 100 posto troškova obrazovanja i polazniku
isplaćuje minimalna novčana naknada i troškovi prijevoza u cijelosti prema
specifikaciji. HZZ polaznika osigurava u slučaju nesreće na radu. Korisnik je
nezaposlena fizička osoba. Nositelj Mjere je HZZ. Mjera ne sadrži državnu
potporu u smislu odredbi ZDP-a.
Pravni temelj: Zakon o posredovanju pri zapošljavanju i pravima za vrijeme
nezaposlenosti, te Nacionalni akcijski plan zapošljavanja za razdoblje od 2005.
do 2008.
Mjera 2. Vraćanje sredstava za pripremu i polaganje majstorskog ispita, ispita o
stručnoj osposobljenosti i pomoćničkog ispita za rad u obrtništvu, a korisnici
su nezaposlene fizičke osobe i obrtnici. Cilj ove Mjere je stručno usavršavanje
i prekvalifikacija u obrtničkim zanimanjima. Nositelj Mjere je Ministarstvo
gospodarstva, rada i poduzetništva – Uprava za obrt. Mjera ne sadrži državnu
potporu u smislu odredbi ZDP-a.
Mjera 3. Osposobljavanje i promidžba za tradicionalne obrtničke djelatnosti na
način da se sufinanciraju radionice u kojima se vrši osposobljavanje za
tradicionalna obrtnička zanimanja, a korisnici sredstava su učenici, mlade
osobe, žene i nezaposleni. Nositelj Mjere je Ministarstvo gospodarstva, rada i
poduzetništva – Uprava za obrt. Mjera ne sadrži državnu potporu u smislu odredbi
ZDP-a.
Mjera 4. Obrazovanje obrtnika kroz sufinanciranje opremanja praktikuma za
strukovne predmete, opremanje radionica za održavanje seminara u majstorskim
školama i plaćanje stipendija za učenike koji se školuju za obrtnička zanimanja.
Nositelj Mjere je Ministarstvo gospodarstva, rada i poduzetništva – Uprava za
obrt. Mjera ne sadrži državnu potporu u smislu odredbi ZDP-a.
Mjere 5. do 13. predstavljaju redovne aktivnosti Ministarstva znanosti,
obrazovanja i športa i nisu državne potpore u smislu odredbi ZDP-a.
Mjera 14. Obrazovanje i obuka kadrova u turizmu na način sufinanciranja
stipendija učenika srednjih, viših i visokih škola, te sufinanciranje kadra za
trening postojećeg kadra. Mjera ne sadrži državnu potporu u smislu odredbi ZDP-a.
Mjera 15. Stručno osposobljavanje i zapošljavanje nezaposlenih hrvatskih
branitelja i djece smrtno stradalih, zatočenih ili nestalih hrvatskih
branitelja. Mjera ne sadrži državnu potporu u smislu odredbi ZDP-a.
Mjere 16. do 18. predstavljaju redovne aktivnosti Ministarstva zdravstva i
socijalne skrbi.
*2.4.5. Smjernica 7.* Promoviranje integracije i borba protiv diskriminacije osoba
koje se nalaze na nepovoljnom položaju na tržištu rada
Mjera 1. Sufinanciranje zapošljavanja osoba s invaliditetom prema Odluci o
načinu ostvarivanja novčanih poticaja za zapošljavanje osoba s invaliditetom.
Cilj ove Mjere je poticanje zapošljavanja osoba s invaliditetom na otvorenom
tržištu rada. Nositelj Mjere je Fond za profesionalnu rehabilitaciju i
zapošljavanje osoba s invaliditetom u suradnji s Ministarstvom.
Ova Mjera pozitivno je ocijenjena od strane Agencije Mišljenjem 17. studenog
2005. u predmetu koji se u Agenciji vodio pod poslovnim brojem klasa:
430-01/2005-02/29.
Pravni temelj: Zakon o profesionalnoj rehabilitaciji i zapošljavanju osoba s
invaliditetom (»Narodne novine«, broj 143/02 i 13/05).
Mjera 2. Sufinanciranje zapošljavanja svih onih osoba koje se zbog bolesti ili
drugih osobina nisu u mogućnosti ravnopravno natjecati na tržištu rada, a
obuhvaća tri ciljane skupine: nezaposlene hrvatske branitelje, djecu i
supružnike poginulih i nestalih hrvatskih branitelja, osobe s otežanim faktorom
zapošljivosti prema procjeni profesionalne orijentacije, nezaposlene samohrane
roditelje malodobne djece, nezaposlene ženske osobe koje su prije nego što su
postale nezaposlene koristile prava porodnog dopusta za treće i svako sljedeće
dijete, roditelje s četvero ili više malodobne djece uz uvjet da su najmanje
šest mjeseci prijavljeni u evidenciji HZZ-a; druga skupina su: osobe s
invaliditetom, liječeni ovisnici, žene žrtve nasilja, žene žrtve trgovanja
ljudima, azilanti, bivši zatvorenici bez obzira na dužinu prijave u evidenciji
nezaposlenih, dok treću ciljanu skupinu predstavljaju osobe s invaliditetom,
liječeni ovisnici, žene žrtve nasilja, žrtve trgovanja ljudima, azilanti, bivši
zatvorenici koji su se zaposlili do 1. siječnja 2008., i imaju ugovoreni probni
rok u najdužem trajanju od tri mjeseca uz uvjet praćenja radne efikasnosti o
ocjene radne uspješnosti osigurane od strane poslodavca. Nositelj ove Mjere je
HZZ.
Pravni temelj: Zakon o posredovanju pri zapošljavanju i pravima za vrijeme
nezaposlenosti i Nacionalni akcijski plan zapošljavanja za razdoblje od 2005. do
2008.
Mjera 3. Organiziranje javnih radova radi povećanja zapošljavanja dugotrajno
nezaposlenih osoba poglavito u županijama s natprosječnom stopom nezaposlenosti
na način sufinanciranja plaće prema osnovici od 2.298,00 kuna (članak 4. Naredbe
o iznosima osnovica za obračun doprinosa za obvezna osiguranja za 2007. godinu,
»Narodne novine« broj 126/06) u trajanju do 6 mjeseci u visini od 70 posto ili
1.608,60 kuna i plaćanje troškova prijevoza u visini od 250,00 kuna. Rezultat
Mjere je subvencionirano zapošljavanje 759 osoba za potrebe jedinica lokalne
samouprave. Nositelj ove Mjere je HZZ. Mjera ne sadrži državnu potporu u smislu
odredbi ZDP-a.
Pravni temelj: Zakon o posredovanju pri zapošljavanju i pravima za vrijeme
nezaposlenosti i Nacionalni akcijski plan zapošljavanja za razdoblje od 2005. do
2008.
Mjera 4. Javni radovi – pojedinačni projekti. Cilj ove Mjere je uključiti u
pojedinačne projekte nezaposlene osobe koje mogu svojim stručnim znanjima ili
životnim iskustvom pomoći u resocijalizaciji i radnoj motivaciji osoba kojima
prijeti socijalna isključenost. Cilj ove Mjere je subvencionirano zapošljavanje
150 osoba za potrebe civilnih udruga. Nositelj Mjere je HZZ. Mjera ne sadrži
državnu potporu u smislu odredbi ZDP-a.
Pravni temelj: Zakon o posredovanju i pravima za vrijeme nezaposlenosti i
Nacionalni akcijski plan zapošljavanja za razdoblje od 2005. do 2008.
Mjera 5. Provedbe mjere zapošljavanja iz Nacionalnog programa za Rome kroz
uključivanje u obrazovne programe osposobljavanja za određena zanimanja i
zapošljavanje u programima javnih radova. Ciljne skupine Mjere su nezaposlene
osobe romske manjine iz evidencije nezaposlenih. Nositelj Mjere je HZZ, udruga
Roma, te jedinice lokalne samouprave. Mjera ne sadrži državnu potporu u smislu
odredbi ZDP-a.
Pravni temelj: Zakon o posredovanju pri zapošljavanju i pravima za vrijeme
nezaposlenosti i Nacionalni akcijski plan zapošljavanja za razdoblje od 2005. do
2008.
*2.4.6. Smjernica 9.* Neprijavljen rad
Mjera 1. Suzbijanje rada na crno – cilj mjere je kontrola i sankcioniranje
poslodavaca na način da se onemogući poslodavcima korištenje sredstava iz mjera
Godišnjeg plana ukoliko ne izvršavaju svoje financijske obveze prema radniku i
državi. U konkretnom slučaju ne radi se o državnoj potpori u smislu odredbi ZDP-a.
*2.4.7. Smjernica 10.* Regionalne razlike
Mjera 1. Programi poticanja zaštite, obnove i uključivanja u turizam baštine u
turistički nerazvijenim područjima – Dodjela bespovratnih potpora za obnovu
kulturne baštine i stavljanje istih u funkciju turizma. Bespovratne potpore
malih vrijednosti namijenjene očuvanju i revitalizaciji kulturne baštine.
Nositelj Mjere je Ministarstvo turizma.
Pravni temelj: Zakon o turističkoj djelatnosti.
Mjera 2. Poticanje seoskog turizma »Razvoj turizma na selu« – subvencioniranje
kamatne stope na kredite za izgradnju i rekonstrukciju seoskih imanja u svrhu
obavljanja turističke djelatnosti. Subvencija korisniku kredita na kamatnu stopu
sukladno s ciljevima programa. Ciljna skupina su nezaposleni u turistički
nerazvijenim regijama i kontinentalnim regijama Republike Hrvatske. Nositelj
Mjere je Ministarstvo turizma. Mjera ne sadrži državnu potporu u smislu odredbi
ZDP-a.
Pravni temelj: Zakon o turističkoj djelatnosti.
Mjere 3. i 4. Poboljšanje dostupnosti zdravstvene zaštite ruralnom stanovništvu
i poboljšanje dostupnosti socijalne skrbi ruralnom stanovništvu. Ova aktivnost
predstavlja redovnu aktivnost Ministarstva zdravstva i socijalne skrbi i nije
državna potpora u smislu odredbi ZDP-a.
*2.5. Intenziteti i opravdani troškovi:*a) Intenziteti i opravdani troškovi za zapošljavanje:
Naredbom o iznosima osnovica za obračun doprinosa za obvezna osiguranja za 2007.
godinu, vezano uz elemente državne potpore za zapošljavanje iz Smjernice 1.
Mjera 2., 3. i 4., opisane u točki 2.4.1. obrazloženja ovog rješenja, Smjernice
2. Mjere 11. opisane u točki 2.4.2. obrazloženja ovog rješenja i Smjernice 7.
Mjera 1. i 2. opisane u točki 2.4.5. obrazloženja ovog rješenja, određen je
mjesečni iznos osnovice za sufinanciranje. Osnovica za sufinanciranje za osobe
bez zanimanja iznosi 2.298,00 kuna, za osobe strukovnih zanimanja i srednje
stručne spreme iznosi 4.267,00 kuna, te za osobe više i visoke stručne spreme
iznosi 7.221,50 kuna.
Iznos koji će se prema naprijed navedenim utvrđenim osnovicama isplaćivati
pojedinom poduzetniku ovisi o veličini samog poduzetnika, tako da isti za male
poduzetnike iznosi 50 posto, za srednje 40 posto, te za velike 30 posto
osnovice. Ovisno o kategoriji osoba koje se teže zapošljavaju, poduzetnici će
pravo na rečene iznose za zapošljavanje ostvarivati mjesečno i to u trajanju do
najviše 18 mjeseci.
Uvjet poslodavcima da se, prema navedenim Mjerama, mogu dodijeliti potpore za
otvaranje novih radnih mjesta za nezaposlene osobe koje se teže zapošljavaju
(posebno osjetljive skupine na tržištu rada) utvrđuje se usporedbom prosjeka
dodatnog zapošljavanja tijekom proteklih 12 mjeseci. Uvjet otvaranja novih
radnih mjesta nije potrebno ispuniti ako je postojeće radno mjesto postalo
nepopunjeno dobrovoljnim odlaskom, umirovljenjem, dobrovoljnim skraćivanjem
radnog vremena ili otkaza zbog nesposobnosti ili krivnje, osim ako je isto
nepopunjeno kao rezultat odlaska viška zaposlenika.
Intenzitet odnosno iznos svih potpora za zapošljavanje osoba koje se teže
zapošljavaju ne smije prijeći 50 posto troškova godišnje bruto plaće osoba koje
se teže zapošljavaju, a te osobe moraju biti neprekidno zaposlene najmanje
godinu dana, osim u slučaju otkaza zbog nesposobnosti ili krivnje.
Potpore za zapošljavanje ne mogu se dodijeliti poduzetnicima za djelatnost
brodogradnje i pomorskog prometa.
b) Intenziteti i opravdani troškovi za usavršavanje
Vezano uz elemente državne potpore za usavršavanje, sadržane u Smjernici 3.
Mjeri 1. opisanoj u točki 2.4.3. obrazloženja ovog rješenja, Prijedlogom
Godišnjeg plana obuhvaćeni su opravdani troškovi za usavršavanje predviđeni
člankom 37. Uredbe.
U točki 6. Prijedloga Godišnjeg plana navedeni su intenziteti i opravdani
troškovi za usavršavanje te je određeno da ukupan iznos sredstava na ime
sufinanciranja usavršavanja ne može prijeći iznos od 70 posto opravdanih
troškova općeg usavršavanja za male i srednje poduzetnike, odnosno 50 posto
opravdanih troškova općeg usavršavanja za velike poduzetnike.
Glede posebnog usavršavanja, financira se 35 posto opravdanih troškova malih i
srednjih poduzetnika i 25 posto opravdanih troškova velikih poduzetnika.
Opravdani troškovi u svrhu usavršavanja navedeni u točki 6. Prijedloga Godišnjeg
plana su: troškovi za instruktora, putni troškovi instruktora i osoba koje se
usavršavaju, ostali tekući troškovi, troškovi otpisa uređaja i opreme u skladu s
opsegom njihova korištenja u svrhu usavršavanja, troškovi savjetovanja u vezi s
projektom usavršavanja, troškovi sudionika usavršavanja do visine svih navedenih
opravdanih troškova.
c) intenziteti i opravdani troškovi za državne potpore malim i srednjim
poduzetnicima
Vezano uz državne potpore za male i srednje poduzetnike, sadržane u Smjernici 2.
Mjere 2., 3. i 7. opisane u točki 2.4.2. obrazloženja ovog rješenja, Prijedlogom
Godišnjeg plana obuhvaćeni su opravdani troškovi za ovu kategoriju državnih
potpora predviđeni člankom 22. Uredbe.
Točkom 6. Prijedloga Godišnjeg plana navedeno je da ova državna potpora može
biti dodijeljena samo malim i srednjim poduzetnicima i to za troškove početnih
ulaganja (patentnti, licence, posebna znanja i vještine ili nepatentirano
tehničko znanje) do 15 posto opravdanih troškova za male poduzetnike, odnosno
7,5 posto opravdanih troškova za srednje poduzetnike, te za savjetodavne usluge
koje obavljaju vanjski savjetnici koji nemaju stalni ili periodični karakter i
nisu povezane s redovnim tekućim troškovima poduzetnika u visini do 50 posto
opravdanih troškova.
*2.6. Korisnici sredstava predviđenih Prijedlogom Godišnjeg plana:*Korisnici sredstava su nezaposlene osobe, te mali, srednji i veliki poduzetnici.
*2.7. Instrument državne potpore*Instrument državne potpore je subvencija.
*2.8. Izvori sredstava*Sredstva su planirana u Državnom proračunu za 2008. godinu na sljedećim
pozicijama:
a) Ministarstvo gospodarstva, rada i poduzetništva: K 105579 – uspostava obrtnog
registra u iznosu od 2.500.000,00 kuna, A 563041 – osposobljavanje za obrtnička
zanimanja u iznosu od 1.500.000,00 kuna, A 563094 – promocija tradicionalnih
obrta u iznosu od 1.200.000,00 kuna, A 560083 – obrazovanje obrtnika u iznosu od
7.500.000,00 kuna,
b) Ministarstvo obitelji, branitelja i međugeneracijske solidarnosti: A 753009 –
zapošljavanje hrvatskih branitelja u okviru ukupnog iznosa od 40.000.000,00
kuna,
c) Ministarstvo turizma: A 587018 – program poticanja u turizmu »poticaj za
uspjeh« u iznosu od 75.000.000,00 kuna, A 587008 – razvoj turizma u malom
gospodarstvu u iznosu 3.500.000, A 587014 – poticaji za povećanje konkurentnosti
turističkog tržišta u iznosu 200.000,00,A 570461 – obnova tradicijske i prirodne
baštine u svrhu turističkog proizvoda u iznosu od 5.000.000, A 570453 –
poticanje turizma u malom i seoskom gospodarstvu u iznosu od 10.000.000 A 819005
– a) sufinanciranje stipendija učenika srednjih, viših i visokih škola u turizmu
u iznosu od 4.000.000, b) sufinanciranje osposobljavanja kadra za trening
postojećeg kadra u turizmu u iznosu od 1.000.000, K 587044 – poticanje izgradnje
malih brodova – ploveći hoteli u iznosu od 3.000.000,00 kuna,
d) Ministarstvo mora, prometa i infrastrukture: A 570356 – poticanje otočnog
gospodarstva u iznosu od 23.000.000,00 kuna,
e) Ministarstvo znanosti, obrazovanja i športa: – sredstva su osigurana na
pozicijama nositelja aktivnosti i spadaju u redovitu djelatnost,
f) Hrvatski zavod za zapošljavanje: A 689023 – program aktivne politike
zapošljavanja u iznosu od 156.000.000,00 kuna, A 689027 – akcijski plan za Rome
u iznosu od 4.634.170,00 kuna,
g) Fond za profesionalnu rehabilitaciju i zapošljavanje osoba s invaliditetom: A
741006 – novčani poticaji za zapošljavanje osoba s invaliditetom u iznosu od
76.294.485, A 741007 – osposobljavanje za samostalan život u iznosu od
13.296.000,00 kuna, A741005 – financiranje i sufinanciranje programa
profesionalne rehabilitacije i zapošljavanje osoba s invaliditetom u iznosu od
1.000.000,00 kuna,
h) Hrvatski zavod za zdravstveno osiguranje: A 690052 – u okviru ukupnih
sredstava od 90.000.000,00 kuna osigurana su i sredstva za pripravnički staž za
zdravstvene radnike koju mjeru provodi Ministarstvo zdravstva i socijalne skrbi.
Prema gore navedenim stavkama Državnog proračuna, sredstva za Mjere koje
sadržavaju elemente državnih potpora za zapošljavanje i za usavršavanje
(Smjernica 1. Mjera 2., 3. i 4., Smjernica 2. Mjera 11., Smjernica 7. Mjere 1. i
2., te Smjernica 3. Mjera 1) planirana su na sljedećim pozicijama:
Smjernica 1. Mjera 2. – pozicija 1671, Aktivna politika zapošljavanja A689023,
3523 – Subvencija poljoprivrednicima, obrtnicima, malim i srednjim poduzetnicima
u iznosu 26.729.040,00 kuna, 3522 – Subvencija trgovačkim društvima izvan javnog
sektora u iznosu od 1.406.791,58 kuna,
Smjernica 1. Mjera 3. – pozicija 1671, Aktivna politika zapošljavanja A689023,
3523 – Subvencija poljoprivrednicima, obrtnicima, malim i srednjim poduzetnicima
u iznosu 29.370.168,00 kuna, 3522 – Subvencija trgovačkim društvima izvan javnog
sektora u iznosu od 908.356,00 kuna,
Smjernica 1. Mjera 4. – pozicija 1671, Aktivna politika zapošljavanja A689023,
3523 – Subvencija poljoprivrednicima, obrtnicima, malim i srednjim poduzetnicima
u iznosu 26.180.897,00 kuna, 3522 – Subvencija trgovačkim društvima izvan javnog
sektora u iznosu od 534.304,00 kuna,
Smjernica 2. Mjera 11. – pozicija A 753009 – planirani iznos od 9.000.000.00
kuna,
Smjernica 7. Mjera 1. – na poziciji A 741006 iznos 43.663.802,00 kuna, na
poziciji A 741007 iznos od 2.000.000,00 kuna, na poziciji A 741006 iznos od
76.294.485,00 kuna, na poziciji A 741007 iznos od 13.296.000,00 kuna, te na
poziciji A 741005 iznos od 1.000.000,00 i Mjera 2. na poziciji 1671 Aktivna
politika zapošljavanja A 689023, 3523 – Subvencija poljoprivrednicima,
obrtnicima, malim i srednjim poduzetnicima u iznosu od 16.195.565.00 kuna, 3522
– Subvencija trgovačkim društvima izvan javnog sektora u iznosu od 852.398,14
kuna,
Smjernica 3. Mjera 1. – pozicija 1671, Aktivna politika zapošljavanja A689023,
3523 – Subvencija poljoprivrednicima, obrtnicima, malim i srednjim poduzetnicima
u iznosu od 4.547.658,00 kuna, 3522 – Subvencija trgovačkim društvima izvan
javnog sektora u iznosu od 4.547.658,00 kuna.
*2.9. Klauzula o kumulaciji:*Ukupan iznos primljenih sredstava za poticanje zapošljavanja temeljem Mjera iz
Prijedloga Godišnjeg plana ne smije kod pojedinog poduzetnika prijeći iznos
naveden u točki 2.5. a) i b) obrazloženja ovog rješenja.
Točkom 9. Prijedloga Godišnjeg plana propisano je da će se nadzor i kontrola
dosljedne primjene kriterija i uvjeta dodijeljenih državnih potpora osigurati na
način da će svaki pojedini davatelj državne potpore voditi evidenciju
dodijeljenih potpora, a u slučaju dodjele državnih potpora male vrijednosti u
roku od 15 dana izvijestiti Agenciju.
*2.10. Trajanje programa:*Potpore temeljem ovog Prijedloga Godišnjeg plana primjenjivat će se do 31.
prosinca 2008.

3. ODLUKA VIJEĆA ZA ZAŠTITU TRŽIŠNOG NATJECANJA

3.1 Vijeće za zaštitu tržišnog natjecanja (dalje: Vijeće) razmatralo je
Prijedlog Godišnjeg plana na svojoj 100. sjednici, održanoj 26. veljače 2008.
Prilikom donošenja odluke, Vijeće je uzelo u obzir sve činjenice iz Prijedloga
Godišnjeg plana, priloženih obrazloženja Smjernica koji su sastavni dio
Prijedloga Godišnjeg plana, te Obrasca prijave državne potpore.
Vijeće je najprije moralo odlučiti predstavljaju li Mjere predviđene Prijedlogom
Godišnjeg plana, opisane u točki 2.4. obrazloženja ovog rješenja, državne
potpore iz članka 3. stavka 1. i članka 4. ZDP-a.
Vijeće je utvrdilo da Prijedlog Godišnjeg plana sadrži elemente državne potpore
za male i srednje poduzetnike, za zapošljavanje i za usavršavanje, te državne
potpore male vrijednosti za čiju dodjelu nije potrebno odobrenje Agencije, te da
predstavlja program državne potpore iz članka 3. stavka 2. ZDP-a.
Međutim, s obzirom da je glavni cilj Prijedloga Godišnjeg plana smanjenje stope
nezaposlenosti, Vijeće je u konkretnom slučaju ocijenilo samo one mjere iz
Smjernica koje sadržavaju elemente državnih potpora za zapošljavanje i
usavršavanje.
Pojam državne potpore određen je člankom 3. stavkom 1. ZDP-a. Vijeće je utvrdilo
da je u konkretnom slučaju riječ o državnim potporama jer se sredstvima
predviđenim u navedenim mjerama Prijedloga Godišnjeg plana radi o financiranju
poduzetnika iz državnog proračuna, odnosno o transferu državnih sredstava;
utvrđeno je kako sredstva predstavljaju potporu koja korisnicima potpore donosi
ekonomsku prednost na tržištu bez obzira na oblik državne potpore koju isti ne
bi ostvarili kroz svoje redovno poslovanje; te kako dodjelom sredstava na način
predviđen Prijedlogom Godišnjeg plana postoji mogućnost narušavanja tržišnog
natjecanja davanjem prednosti na tržištu korisniku državne potpore osobito u
mjeri u kojoj to može utjecati na ispunjenje međunarodno preuzetih obveza
Republike Hrvatske koje proizlaze iz Sporazuma o stabilizaciji i pridruživanju
(»Narodne novine – Međunarodni ugovori«, broj 14/01, 14/02, 1/05 i 7/05; dalje:
SSP).
Člankom 4. stavkom 1. ZDP-a propisana je opća zabrana davanja državnih potpora
koje narušavaju ili bi mogle narušiti tržišno natjecanje davanjem prednosti na
tržištu korisnika državne potpore bez obzira na oblik državne potpore u mjeri u
kojoj to može utjecati na ispunjenje međunarodno preuzetih obveza Republike
Hrvatske iz SSP-a. Izuzeća od opće zabrane propisana su člankom 4. stavkom 2. i
3. ZDP-a.
S obzirom da je Vijeće utvrdilo da je u konkretnom slučaju riječ o državnim
potporama za zapošljavanje i usavršavanje, Vijeće je moralo utvrditi može li se
na takve potpore primijeniti izuzeće iz članka 4. stavka 3. točke d) ZDP-a,
odnosno je li riječ o potporama namijenjenim poticanju određenih gospodarskih
djelatnosti ili određenih gospodarskih područja.
Vijeće nije ocjenjivalo sukladnost državnih potpora za male i srednje
poduzetnike, sadržanih u Smjernici 2. Mjerama 2., 3. i 7., opisanim u točki
2.4.2. obrazloženja ovog rješenja, s odredbama ZDP-a jer se iste ne odnose
izravno na zapošljavanje, niti se njima postiže svrha proizašla iz Prijedloga
Godišnjeg plana, a koja se odnosi na smanjenje stope nezaposlenosti u Republici
Hrvatskoj.
Da bi postojala mogućnost primjene izuzeća iz članka 4. stavka 3. točke d)
ZDP-a, državne potpore za zapošljavanje i usavršavanje predviđene u Prijedlogu
Godišnjeg plana moraju biti usuglašene s odredbama Uredbe koje se odnose na
takve potpore.
Vijeće je utvrdilo da su državne potpore za zapošljavanje sadržane u Smjernici
1. Mjerama 2., 3. i 4., opisanim u točki 2.4.1. obrazloženja ovog rješenja,
Smjernici 2. Mjeri 11., opisanoj u točki 2.4.2. obrazloženja ovog rješenja, te
Smjernici 7. Mjerama 1. i 2., opisanim u točki 2.4.5. obrazloženja ovog
rješenja. Davatelj sredstava u slučaju ovih Mjera su HZZ u suradnji s navedenim
Ministarstvom, Ministarstvo obitelji, branitelja i međugeneracijske
solidarnosti, te Fond za profesionalnu rehabilitaciju i zapošljavanje osoba s
invaliditetom.
Vijeće je utvrdilo da je u svim navedenim Mjerama Ministarstvo odredilo kako će
se državna potpora za zapošljavanje dodjeljivati za zaposlenje osoba koje se
teže zapošljavaju, odnosno za zapošljavanje invalida.
Vijeće naglašava da poticanje zapošljavanja predstavlja jedan od osnovnih
ciljeva ekonomske i socijalne politike Republike Hrvatske. U ovom trenutku
postotak nezaposlenosti u Republici Hrvatskoj predstavlja značajan problem, tako
da Prijedlog Godišnjeg plana predstavlja stvarnu osnovu za poticanje
zapošljavanja kod poduzetnika i to prvenstveno osoba koje se teže zapošljavaju i
invalidnih osoba. Kategorije osoba za koje se smatra da se teže zapošljavaju i
na koje je moguće primijeniti pravila o dodjeli državnih potpora za
zapošljavanje su:
– svaka osoba koja je mlađa od 25 godina ili kod koje je prošlo manje od dvije
godine otkako je završila svoje redovno obrazovanje i koja do sada nije našla
svoje prvo redovno plaćeno zaposlenje;
– svaka osoba koja je pripadnik nacionalne manjine i koja želi razviti svoje
jezične sposobnosti ili steći stručnu naobrazbu ili radno iskustvo vezano uz taj
profil zanimanja kako bi povećala svoje izglede za pristup stalnom zaposlenju;
– svaka osoba koja se želi zaposliti ili ponovno zaposliti i koja najmanje dvije
godine nije bila zaposlena ili je prekinula obrazovanje, a posebno svaka osoba
koja je prestala raditi zbog poteškoća da uskladi svoje radne i obiteljske
obveze;
– svaka odrasla osoba koja je samohrani roditelj djeteta ili djece;
– svaka osoba koja nije maturirala ili nije završila odgovarajuće srednjoškolsko
obrazovanje, a koja nema zaposlenje ili koja će ga izgubiti;
– svaka osoba starija od 50 godina koja nema zaposlenje ili koja će ga izgubiti;
– svaka osoba koja je dulje vrijeme nezaposlena, odnosno svaka osoba koja je
bila nezaposlena tijekom 12 od prethodnih 16 mjeseci, ili tijekom šest od
prethodnih osam mjeseci ako je riječ o osobama mlađim od 25 godina;
– svaka osoba koja je evidentirani ovisnik ili je bila evidentirani ovisnik u
skladu s pozitivnim propisima;
– svaka osoba koja nije dobila svoje prvo stalno, plaćeno zaposlenje od početka
služenja zatvorske kazne ili primjene neke druge kaznene mjere;
– svaka ženska osoba iz zemljopisnog područja II. razine NUTS-a u kojem je
prosječna nezaposlenost premašila 100 posto prosjeka nezaposlenosti Europske
zajednice u vremenskom razdoblju od najmanje dvije kalendarske godine i u kojem
je nezaposlenost žena premašila 150 posto stope nezaposlenosti muškarca na
predmetnom području tijekom razdoblja od najmanje dvije od posljednje tri
kalendarske godine.
Osim osoba koje se teže zapošljavaju državne potpore za zapošljavanje moguće je
primijeniti i na osobe s invaliditetom. Osoba s invaliditetom je svaka osoba:
– kojoj je prema pozitivnim propisima priznat invalidni status ili
– kojoj je priznato ozbiljno tjelesno oštećenje, mentalni ili duševni poremećaj.
S obzirom da Uredba u dijelu u kojem su regulirana pravila dodjeljivanja
državnih potpora za zapošljavanja ne sadrži pojam gore navedenih osoba koje se
teže zapošljavaju i osoba s invaliditetom, isti je preuzet iz Uredbe Europske
komisije broj 2204/2002 od 12. prosinca 2002. godine o primjeni članka 87. i
članka 88. Ugovora EZ-a na državne potpore za zapošljavanje (Službeni list
Europske komisije broj L 337/3 od 13. prosinca 2002.; dalje: Uredba Komisije)
koja se primjenjuje sukladno članku 6. stavku 4. ZDP-a i članka 70. SSP-a, a
koji je stupio na snagu 1. veljače 2005., te Odluke o objavljivanju popisa
pravila o državnim potporama (»Narodne novine«, 121/06). Navedeni članak SSP-a
daje mogućnost da se na odgovarajući način primjene kriteriji koji proizlaze iz
pravilne primjene pravila o državnim potporama u Europskoj uniji.
Iz točke 5. Uredbe Europske komisije proizlazi kako je poticanje zapošljavanja
najvažniji cilj ekonomskih i socijalnih politika Zajednice i njenih država
članica. Međutim, kako nezaposlenost ostaje značajan problem u nekim dijelovima
Zajednice, a određene kategorije radnika još uvijek imaju posebne poteškoće pri
ulasku na tržište rada, svaka država može posebno primjenjivati one mjere kojima
se pružaju poticaji poduzetnicima kako bi se povećala njihova razina
zapošljavanja, posebno kada je riječ o osobama koje se teže zapošljavaju.
Stoga je Vijeće smatralo opravdanim podizanje gornje granice starosne dobi
nezaposlenih mladih osoba s 25 na 29 godina, te spuštanje donje granice starosne
dobi starijih ženskih osoba s 50 na 45 godina, kako je to predvidjelo
Ministarstvo u mjerama koje se odnose na zapošljavanje opisanim u točkama
2.4.1., 2.4.2. i 2.4.5. obrazloženja ovog rješenja.
Nadalje, Vijeće je utvrdilo da su Prijedlogom Godišnjeg plana obuhvaćene
sljedeće kategorije osoba koja se teže zapošljavaju i koje se smatraju osobama s
invaliditetom a koje su obuhvaćene i u gore navedenoj Uredbi Europske komisije:
mlade osobe bez radnog iskustva, dugotrajno nezaposlene osobe, starije osobe, te
osobe s otežanim faktorom zapošljivosti.
Analizom intenziteta državne potpore i opravdanih troškova za zapošljavanje
utvrđeno je da su isti sukladni članku 28. Uredbe.
Naime, Vijeće je utvrdilo kako opravdani trošak predstavlja iznos godišnje bruto
plaće. U slučaju osoba bez zanimanja isti godišnje iznosi 27.576,00 kuna, za
koji bi Ministarstvo, s obzirom na intenzitet od 50 posto opravdanih troškova,
moglo dodijeliti najviše 13.788,00 kuna godišnje po pojedinom novootvorenom
radnom mjestu.
Godišnja bruto plaća, odnosno iznos opravdanog troška kod osoba strukovnih
zanimanja i srednje stručne spreme godišnje iznosi 51.204,00 kuna, a najviši
iznos državne potpore za jednu godinu iznosi 25.602,00 kuna po pojedinom
novootvorenom radnom mjestu.
U slučaju osoba više i visoke stručne spreme iznos opravdanog troška iznosi
86.658,00 kuna, te stoga Ministarstvo, za ovu kategoriju zaposlenika, može
godišnje dodijeliti po pojedinom novootvorenom radnom mjestu najviše 43.329,00
kuna.
Navedeni izračuni vrijede u slučaju zapošljavanja za male poslodavce za koje je
Ministarstvo predvidjelo najviši intenzitet od 50 posto. U slučaju srednjih i
velikih poslodavaca, Ministarstvo je dužno pridržavati se navedenih intenziteta
koji za srednje poduzetnike iznosi 40 posto, a za velike 30 posto opravdanih
troškova.
Ministarstvo prilikom isplate mora poštivati utvrđene iznose, a navedeno može
isplaćivati jednokratno ili u više mjesečnih obroka.
Državna potpora za usavršavanje predviđena je u Smjernici 3. Mjeri 1., opisana u
točki 2.4.3. obrazloženja rješenja. Davatelj sredstava za navedenu Mjeru je HZZ.
Vijeće je utvrdilo da je Ministarstvo, uzevši u obzir intenzitete iz članka 36.
stavka 1. Uredbe prema kojem se za opće usavršavanje može dodijeliti do 50 posto
opravdanih troškova, a u slučaju za posebno usavršavanje do 25 posto opravdanih
troškova, iste povećalo za 10 posto u slučaju posebnog usavršavanja i 20 posto u
slučaju općeg usavršavanja za male i srednje poduzetnike.
Stoga je, analizom intenziteta državne potpore i opravdanih troškova za opće i
posebno usavršavanje utvrđenih Prijedlogom Godišnjeg plana, utvrđeno kako su
isti sukladni članku 36. stavku 1. i članku 37. Uredbe.
Slijedom navedenog, Agencija je temeljem odluke Vijeća, odlučila kao u točki I.
izreke ovog rješenja.
Vijeće je utvrdilo da su državne potpore za male i srednje poduzetnike sadržane
u Smjernici 2. Mjerama 2., 3. i 7., opisanim u točki 2.4.2. obrazloženja ovog
rješenja.
U slučaju ovih Mjera, Vijeće je utvrdilo kako je riječ o aktivnostima
Ministarstva turizma, odnosno Ministarstva obitelji, branitelja i
međugeneracijske solidarnosti, te kako iste, kao što je naprijed navedeno, nisu
predmet razmatranja u sklopu ovog postupka, stoga je Agencija, temeljem odluke
Vijeća, odlučila kao u točki II. izreke ovog rješenja.
Vijeće je, također, utvrdilo da su državne potpore male vrijednosti sadržane u
Smjernici 2. Mjerama 4., 6. i 10., opisanim u točki 2.4.2. obrazloženja ovog
rješenja, te Smjernici 10. Mjeri 1., opisanoj u točki 2.4.7. obrazloženja ovog
rješenja. Stoga je Agencija, temeljem odluke Vijeća, odlučila kao u točki III.
Izreke ovog rješenja.
Glede državnih potpora male vrijednosti, a sukladno članku 2. Odluke o
objavljivanju pravila o potporama male vrijednosti (»Narodne novine«, broj
45/07), ukupna potpora male vrijednosti za svakog pojedinog poduzetnika ne smije
premašiti iznos kunske protuvrijednosti od 200.000,00 EUR po srednjem tečaju
Hrvatske narodne banke na dan odobrenja potpore, odnosno od 100.000,00 EUR kad
se radi o poduzetnicima koji obavljaju djelatnost cestovnog prijevoza, osim kada
je riječ o nabavi vozila za cestovni prijevoz tereta poduzetnicima koji se bave
cestovnim prijevozom tereta za najamninu i naknadu, tijekom bilo kojeg razdoblja
od tri fiskalne godine.
Sukladno članku 6. točki IV. Odluke, davatelj državne potpore male vrijednosti
dužan je izvijestiti konkretne korisnike da su primatelji državnih potpora male
vrijednosti. Za dodjelu državne potpore male vrijednosti nije potrebno odobrenje
Agencije, međutim, davatelj je u obvezi izvijestiti Agenciju o svakoj
dodijeljenoj državnoj potpori u roku od 15 dana od dana dodjele, voditi
evidenciju o dodijeljenim potporama male vrijednosti po pojedinim korisnicima
potpore te čuvati podatke o dodijeljenim potporama male vrijednosti deset godina
od dana dodjele.
Nadalje, Vijeće je utvrdilo da su Mjere koje ne predstavljaju državnu potporu
sadržane u sljedećim Mjerama opisanim prethodno u točki 2.4. obrazloženja
rješenja: Smjernici 1. Mjerama 1., 5., 6. i 7., Smjernici 2. Mjerama 1., 5., 8.
i 9., Smjernici 3. Mjeri 2., Smjernici 4. Mjerama 1., 2., 3., 4., 5., 6., 7.,
8., 9., 10., 11., 12., 13., 14., 15., 16., 17. i 18., Smjernici 7. Mjerama 3.,
4. i 5., Smjernici 9. Mjeri 1., te Smjernici 10. Mjeri 2., 3. i 4, stoga je
Agencija, temeljem odluke Vijeća, odlučila kao u točki IV. Izreke ovog rješenja.
Temeljem članka 18. ZDP-a, a u svezi s člankom 13. stavkom 2. ZDP-a, rješenja
Agencije kojima se daje odobrenje na prijedlog akta državne potpore objavljuju
se u »Narodnim novinama«. Stoga je odlučeno kao u V. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.

Klasa: UP/I 430-01/2008-02/02
Urbroj: 580-03-08-54-03
Zagreb, 26. veljače 2008.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 44/2008-1522
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)